text: Vil slå hårdt ned på bander
  02 september 2011 kl. 13.01
  Socialdemokraternes nye folketingskandidat i Esbjerg, Bjarne Corydon, kalder til politisk samling for at få stoppet optrapningen af bandekrigen i Esbjerg.
  - Denne horde af forbrydere skal ikke have lov til at terrorisere Esbjerg. Vi skal slå endnu hårdere ned på rockerne, siger Bjarne Corydon.
  Han opfordrer til politisk samarbejde om et samlet initiativ.
  - Dette er ikke partipolitik. Her må alle stå sammen fra venstre til højre. Vi sender et klart signal til rockerne: Vi er ikke bange for jer. I er ikke velkomne i Esbjerg, understreger han.
  Bjarne Corydon mener, at politiet gør et godt stykke arbejde med at stresser rockerne.
  - Men vi ved også, at det dræner politiet i Esbjerg for ressourcer, siger han og tilføjer: 
  - Vi vil drøfte med politiets ledelse i Esbjerg, hvad de mangler til at bekæmpe rockerne. Mangler politiet redskaber eller ressourcer, vil vi gøre alt for at finde dem i de kommende forhandlinger om en ny flerårsaftale for politiet. Det synes jeg, at alle kandidater i Esbjerg-området skal give hinanden håndslag på. 
  To rivaliserende bander har slået sig ned i Esbjerg, og det har ført til flere sammenstød mellem dem. Flere af dem et sigtet for vold og drabsforsøg.
  